  Анжелика Тихонова корреспондент Удмуртиын нылпилы школае мыныны ӧжытэз дӥськут, туэ пӧсьтолэзе дунъёсты чакласа, 8 сюрс манетлэсь дуно усёз. Со сярысь Удмуртстатлэн пресс-службаез ивортэ. Пиослы кулэ луись ӧжытэз дӥсь но пыдкутчан шорлыдын 8 сюрс 113 манет луоз. Лыдметэ шуныт куртка (3 сюрс 769 манет тыр), штан (1 сюрс 335 манет тыр), дэрем (789 манет тыр), пыдкутчан (2 сюрс 220 манет тыр) пыро. Нылъёсты дӥсяны ӧжыт дуногес усёз – 8 сюрс 312 манет тыр: шуныт куртка – 3 сюрс 769 манет, блузка – 1 сюрс 162 манет, юбка – 1 сюрс 161 манет, туфли – 2 сюрс 220 манет. Дӥськутэз пӧртэмгес карон понна пиос штанзэс джинсылы воштыны быгато (1 сюрс 313 манет), нош нылъёс – юбказэс дэремлы яке сарафанлы (1 сюрс 634 манет) Озьы ик пиналъёслы физкультурае ветлыны дӥськут кулэ луоз. Со шорлыдын 3 сюрс 107 манет тыр усёз. Лыдметэ 288 манетэн футболка, 1 сюрс 733 манетэн спорт костюм, 1 сюрс 86 манетэн искусственной кулэсь кроссовкиос пыро. Школае мыныны песьтэр басьтыны шорлыдын 2 сюрс 700 манет висъяно луоз Со сяна, пиналъёслы гожъяськон-суредаськон вузъёс кулэ луозы. Тужгес кулэ луись лыдметэ пыро: тетрадь – 7 манет, суредаськыны альбом – 76 манет, ручка – 18 манет, карандаш – 21 манет, фломастеръёс – 162 манет. Анай-атайёс пиналэнызы герӟет возён понна солы смартфон басьтыны быгато на. Со, туэ пӧсьтолэзе дунъёсты чакласа, шорлыдын 12 сюрс 43 манет тыр усёз. Со сяна, туала дышетскисьёслы одно ик кулэ луозы ноутбук (шорлыдын 30 сюрс 567 манет) но планшет (шорлыдын 11 сюрс 984 манет). Озьы ик нырысетӥ куарусёнлы сяська керттэтлы коньдон висъяло. Вить сяськалэсь керттэт шорлыдын 445 манет тыр усёз. Тодэ вайытом, Удмуртиын выль дышетскон ар азьын «Юртты нылпиез школае дасяны» акци мынэ. Тегъёс: Мерлык Ижкар Удмуртстат дунъёснотарифъёс Удмуртия пиналъёс школаос  